
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  26.05.2011

	Nr.
	  26/200


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind modificarea art.9, art.19 alin.(4), art.22 alin.(1), art.23, art.II alin.(1) şi alin.(2) şi abrogarea art.21 din Legea nr.152/1998 privind înfiinţarea Agenţiei Naţionale pentru Locuinţe, republicată, publicată în Monitorul Oficial al României, Partea I, nr.744/2 nov.2009, trimisă comisiei pentru examinare pe fond, cu adresa nr. Pl.x 276 din 9 mai 2011.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T      
asupra propunerii legislative privind modificarea art.9, art.19 alin.(4), art.22 alin.(1), art.23, art.II alin.(1) şi alin.(2) şi abrogarea art.21 din Legea nr.152/1998 privind înfiinţarea Agenţiei Naţionale pentru Locuinţe, republicată, publicată în Monitorul Oficial al României, Partea I, nr.744/2 nov.2009

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 276 din 9 mai 2011, cu dezbaterea pe fond în procedură obişnuită, a propunerii legislative privind modificarea art.9, art.19 alin.(4), art.22 alin.(1), art.23, art.II alin.(1) şi alin.(2) şi abrogarea art.21 din Legea nr.152/1998 privind înfiinţarea Agenţiei Naţionale pentru Locuinţe, republicată, publicată în Monitorul Oficial al României, Partea I, nr.744/2 nov.2009.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.22/11.01.2011)
· punctul de vedere negativ al Guvernului (nr.536/07.03.2011)

Propunerea legislativă are ca obiect de reglementare modificarea Legii nr.152/1998 privind înfiinţarea Agenţiei Naţionale pentru Locuinţe, republicată, cu modificările şi completările ulterioare, în scopul introducerii posibilităţii ca tinerii specialişti în domeniul sănătăţii, chiriaşi ai locuinţelor construite de Agenţia Naţională pentru Locuinţe, să poată cumpăra locuinţele.

Comisia propune Plenului Camerei Deputaţilor respingerea propunerii legislative din următoarele considerente: prin Ordonanţa de urgenţă a Guvernului nr.112/2010 pentru modificarea Legii nr.152/1998 privind înfiinţarea Agenţiei Naţionale pentru Locuinţe, Guvernul a creat cadrul legal pentru vânzarea locuinţelor destinate exclusiv tinerilor specialişti din domeniul învăţământului şi din domeniul sănătăţii. Întrucât măsurile propuse în iniţiativa legislativă au fost deja adoptate prin actul normativ menţionat, considerăm că propunerea legislativă a rămas fără obiect.

 Propunerea legislativă face parte din categoria legilor ordinare, conform art.76, alin.(2) din Constituţia României, republicată.

La dezbaterile care au avut loc în şedinţa comisiei din 24 mai 2011 a participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Eugen Curteanu – secretar de stat în cadrul Ministerului Dezvoltării Regionale şi Turismului.
La lucrările comisiei au fost prezenţi 28 deputaţi, din totalul de 30 membri ai comisiei.

Raportul comisiei a fost adoptat cu majoritate de voturi.
Senatul a respins propunerea legislativă în şedinţa din 4 mai 2011.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
	PREŞEDINTE,
	SECRETAR,

	Sulfina BARBU
	Gheorghe CIOCAN


Expert, Roxana Feraru

